Nóg 'n tragedie by Voëlklip | Maroela Media
Nóg 'n tragedie by Voëlklip
Die polisie Woensdagoggend op die toneel. (Foto: Twitter)
Die liggaam van 'n vrou is Woensdagoggend in die see by Voëlklip naby Heroldsbaai in die Wes-Kaap gevind.
Sers. Chris Spies, woordvoerder van die polisie, het aan Maroela Media bevestig dat die liggaam vanoggend omstreeks 07:00 uit die water gebring is.
Volgens Spies is die polisie Dinsdagaand omstreeks 21:30 na die berugte Voëlklipkrans ontbied nadat 'n rooi Chevrolet Spark met ligte aan oor die krans gery en in die water beland het. Die vrou was die enigste insittende in die motor. Sy was vermoedelik in haar 50's.
Die Scheepers-gesin. (Foto: Facebook)
Spies het bygevoeg dat die omstandighede rakende die voorval ondersoek word. Hy kon wel bevestig dat geen vuilspel vermoed word nie. Die polisie doen 'n geregtelike doodsondersoek.
Dít kom kort nadat Heidi Scheepers en haar twee kinders in Oktober in 'n grys Volkswagen Caravelle in die see by Voëlklip beland het. Die motor is langs die rotse gevind waarna 'n soektog na Heidi, haar tweejarige seuntjie, Hugo, en haar sesjarige dogtertjie, Cozette, begin is.
Heidi en Hugo se liggame is in die see gevind waarna 'n nadoodse ondersoek getoon het dat Heidi en Hugo verdrink het. Cozette se liggaam is nie gevind nie.
Heroldsbaai In die nuus Voëlklip
Polisielid gedwing om vermoorde kollega se lyk te dra
Menlyn Maine-skietery: 'Ek het nog nie eens gehuil nie'
Ai dis tragies. Daar moet regtig rëelings wat sterk is daar aangebring word of hulle moet dit toemaak dat jy gladnie daar kan ry nie. Baie sterkte aan haar familie. Rus in Vrede.
So tragies. Mense se harte is baie seer
Ai dit is so tragies die tyd van die jaar .Ons harte gaan aan na die wat agterbly. Ek wonder nou net hoeveel gevalle moet nou nog gebeur voordat daar iets aan daardie afgrond gedoen gaan word. Daar moes al lankal n barrier of n reeling gewees het on dit te beveilig.
Reelings sal nie help nie. Jy kan nie daar gly of beheer verloor nie. Die mense wat daar oor die afgrond ry, doen dit doelbewus en pleeg selfmoord.